**Създаване на личен сайт**

Целта на това упражнение е да създадете собствен сайт – визитка, като използвате готови шаблони (templates). Ще изберете един от предложените варианти и ще редактирате съдържанието, като замените примерната информация с желаната от вас.

Както вече знаете, HTML файловете са текстови файлове, съдържащи управляващи тагове. За изпълнението на тази задача ще ви е необходим редактор като Notepad, Notepad++ (свободен, предлага много инструменти и удобства) или който и да е друг текстов редактор, който ви е познат и удобен за работа. Може да ползвате разгледания в урока SeaMonkey Composer или друг HTML редактор в режим “Edit Source”.

Всички файлове за сайта се намират в папка **Razdel 5/personal\_website** .

1. Избор на шаблон.

Предлагаме ви прост, но ефектен дизайн на сайт с една страница, разделена на няколко части, и бутони за навигация до тях. Разработихме 4 варианта – в два от тях бутоните за навигация са картинки (растерни .png файлове) и лесно можете да ги подменяте с други, направени или избрани от вас, стига да са същите на размер; в другите два бутоните са изградени от HTML елементи с подходящи CSS стилове. Във всяка двойка единият вариант е изпълнен в червена цветова гама, а другият – в синя.

В папката **Razdel 5/personal\_website** има 4 файла с разширение *.html*. Цветовата гама е означена в името на файла с „red” – червено и „blue” – синьо, а с „img” са отбелязани вариантите с бутони картинки. Стартирайте и разгледайте всеки от тях, изберете този, който ви харесва най-много, и го копирайте във файл с име index.html (това е името по подразбиране, което повечето уебсървъри търсят като начална страница на сайта).

2. Редактиране на информацията.

Ползването на готови шаблони позволява бързо да създадете сайт, като смените примерните данни с истинските. Ще започнем с текста.

Отворете *index.html* за редактиране с избрания от вас текстов редактор. Намерете реда

<h1>Моето Име</h1>

и променете текста, както искате, например

<h1>Ивайло Георгиев</h1>,

като внимавате да запазите непроменени таговете <h1> и </h1>, които означават заградения между тях текст като заглавие (**h**eading) с най-висока важност ( 1 от 6 ).

Запишете документа и го стартирайте от файловия експлорър – отваря се уеббраузърът по подразбиране и показва новия ви сайт, но вместо „Моето Име“ в началото на страницата ще видите своето име (Ивайло Георгиев).

По подобен начин сменете всички заглавия и текстове – намирате желания текст и го сменяте, като не променяте HTML таговете.

След това ще смените снимките от шаблона със свои. Първо трябва да разберете как се казва файлът на снимката, която ще сменяте. В браузъра кликвате с десния бутон на мишката върху снимката. От появилото се контекстно меню избирате, в зависимост от използвания браузър, Properties (Свойства, за MS IExplorer), View Image Info (за Mozilla Firefox), Open image in new tab (за Google Chrome). В първите два случая ще видите информация за картинката, а в третия тя ще се отвори в нов таб с търсеното име като заглавие. Например за картинката в главата на сайта, която би трябвало да замените със своя снимка, ще откриете, че името на файла е avatar.jpg. Намирате в редактора (там стои отворен *index.html*) следния текст:

<a href="images/avatars/full/avatar.jpg" data-lightbox="avatar" data-title="Това съм аз."><img alt="My picture" src="images/avatars/small/avatar.jpg" style="border: 0px solid; width: 220px; height: 220px;"></a>

Тук в тага <img … /> като параметър src е името на файла на картинката. Този файл се намира в папка small/ и е с по-малък размер – в този пример 220 х 220 px (пиксела). Заменяте avatar.jpg с името на вашата снимка със същия размер (ако искате да я сложите в друга папка, редактирайте и пътя images/avatars/small/, като не забравяте, че той е относителен спрямо папката, в която е *index.html* ).

В този сайт сме използвали свободната JavaScript библиотека *Lightbox* за ефектно отваряне на по-голямо копие на снимките. За да задействате ефекта, сменете името на снимката и в тага <а href= … />, както и текста в параметъра data-title="Това съм аз.", който ще се появи като надпис под увеличената снимка.

По същия начин сменете примерните снимки от албума. Обърнете внимание, че параметърът data-lightbox="album" е с една и съща стойност за всички снимки в албума. Така те ще се показват заедно, като се сменят с кликване върху бутоните **<** и **>**. Ако този параметър е различен, всяка снимка ще се показва увеличена самостоятелно и ще трябва да я затворите, за да отворите следващата.

Смяната на снимките в текста (кецовете, колата…) е по-лесна – за тях има само таг img, в който трябва да смените името (или пътя) на файла. Същото важи и за иконите на линковете към социалните медии (Facebook, Google+ и т.н.) – можете да изберете други от папката images/social-media-icons/ или да използвате ваши. Тук трябва да редактирате и линка

<a class="social" href="#"> …

Вместо *#* напишете URL адреса на вашата страница, например

<a class="social" href="https://www.facebook.com/ivaylo.georgiev.123">…

Запишете промените и проверете резултата, като опресните (*Refresh, F5*) страницата в браузъра.

Забележка: Смяната на картинките може да се извърши и като замените стария файл с нов със същото име, например копирате вашата снимка в папка images/avatars/small/, преименувате avatar.jpg на avatar\_old.jpg и след това преименувате новата си снимка на avatar.jpg. Промените в текста и другите параметри трябва да направите по описания по-горе начин.

3. Промени чрез редактиране на стиловете.

Основната разлика между четирите *index* файлове е кой *css* файл се зарежда в *<header>* частта на страницата.

<link rel="stylesheet" type="text/css" href="css/style.css">

От този ред виждате кой е текущият файл със стилове, в случая style.css от папка css/ . Отворете го за редактиране в текстовия редактор. В началото му, в стила *body{…}*, ще видите

background-image: url('../images/background7.jpg');

 Това е картинката – фон на сайта. Може да я смените, като редактирате, например

background-image: url('../images/background1.jpg');

Разгледайте предложените фонове (background) в папката images и изберете някой или копирайте там свой файл. Променете горния ред, запишете файла и опреснете сайта в браузъра.

Ако сте избрали вариант на сайта с бутони картинки, може да ги сменяте по следния начин: Намерете реда

background-image: url('../images/buttons/button-light-red.png');

в стила *.button{…}*, редактирайте името на файла за нормалното състояние на бутона (когато мишката не е върху него). Добре е новият бутон да е със същия размер (215 х 56 px). Намерете аналогичния ред в стила *.button:hover{…}*

background-image: url('../images/buttons/button-dark-red.png');

и напишете файла за активното състояние на бутона (когато мишката минава над него).

4. Резултатът от това упражнение е, че вече имате свой собствен сайт и идеи как може да го променяте. В интернет можете да намерите много информация за HTML таговете, техните параметри и формат, както и за CSS (Cascading Style Sheets, език за описание на стилове). Важно е да запомните, че колкото и сложни да изглеждат уебстраниците, те са обикновени текстови файлове, които браузърът интерпретира по определени правила. Редактирането им може да става както с HTML визуални редактори, почти без писане, така и с най-простия текстов редактор и малко познания за HTML и свързаните с него технологии.

Сайтът, който направихте, от техническа гледна точка е готов за публикуване. Но ви препоръчваме да се посъветвате с вашия учител по информатика дали всичко работи добре и с вашите родители – дали не показвате лична информация, която не бива да става публично достояние.

Пожелаваме ви успех!